飲城南即事
作者：黄庭堅
朝代：宋

paragraphs: 陰陰花柳一百五，吹空白綿亂紅雨。
已看燕子飛入簾，未有黄鶑學人語。
鬭雞走狗輕薄兒，衣裾相鮮氣相許。
半是墦閒醉飽人，還家驕色羞婦女。
顧侯邀客出城南，曉蹋天街已塵土。
春風遊絲人到狂，何况客醉日當午。
著作文章名譽早，不愧漢庭御史祖。
元城茂宰民父母，境不飛蝗河渡虎。
何侯家世看豐碑，墨摹萬卷心奇古。
潁陰從事江左賢，八詠樓高風月苦。
劉郎曾眠武陵源，好在桃花迷處所。
鄙夫漫有腹便便，懶書欲眠誰比數。
一笑相懽自難得，看朱成碧更起舞。
任他小兒拍手笑，插花走馬及嚴鼓。
顧侯三酌似已多，明日花飛奈老何。